#FeesMustFall-leier glo op hongerstaking | Maroela Media
#FeesMustFall-leier glo op hongerstaking
Mcebo Dlamini, 'n leier van die #FeesMustFall-veldtog en voormalige studenteleier van die Universiteit van die Witwatersrand (Wits), is glo op 'n eetstaking in die gevangenis.
Dlamini (30) is Sondag in Parktown in hegtenis geneem nadat die polisie op die Wits-koshuis, waar hy woon, toegeslaan het te midde van die voortdurende #FeesMustFall-betogings by dié universiteit. Hy word aangekla van openbare geweld, diefstal, opsetlike saakbeskadiging, aanranding met die doel om ernstig te beseer en dat hy 'n hofbevel verontagsaam het.
Hy het Woensdagoggend in die Johannesburgse landdroshof verskyn, waar landdros Albertus Roux sy borgtogaansoek geweier het.
Volgens Nkululeko Tselane, 'n mede-aktivis en Wits-student, het hy en drie ander studente Dlamini Vrydagoggend besoek. "Hy word in 'n enkelsel in die korrektiewedienstesentrum in Johannesburg aangehou en het gesê hy het Woensdag met 'n eetstaking begin," het Tselane gesê.
Tselane het gesê Dlamini vra studente moet hul stryd om gratis onderrig voortsit en mense moet nie vergeet waarom aktiviste, soos hy, in die tronk sit nie.
Manelisi Wolela, woordvoerder van die departement van korrektiewe dienste, het egter die beweringe verwerp. "Ons streeksbestuurders en leiers by die departement sê dit is nie waar nie," het Wolela gesê.